CELEX: 62012TN0199
Language: et
Date: 2012-05-08 00:00:00
Title: Kohtuasi T-199/12: 8. mail 2012 esitatud hagi — Euro-Link Consultants and European Profiles versus komisjon

14.7.2012   
            
            
               ET
            
            
               Euroopa Liidu Teataja
            
            
               C 209/10
            
         8. mail 2012 esitatud hagi — Euro-Link Consultants and European Profiles versus komisjon
   (Kohtuasi T-199/12)
   2012/C 209/16
   Kohtumenetluse keel: inglise
   
      Pooled
   
   
      Hageja: Euro-Link Consultants Ltd (Bukarest, Rumeenia) ja European Profiles SA (Ateena, Kreeka) (esindaja: advokaat S. Pappas)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada Euroopa Liidu delegatsiooni Ukrainas lepingute ja finantsosakonna 28. veebruari 2012. aasta otsus, mis käesolevas asjas on vaidlustatud, võttes arvesse hanke EuropeAid/131567/C/SER/UA „Krimmi turismi mitmekesistamise ja toetuse kava” raamistikku; tühistada sama ametiasutuse järgnevad otsused ja Euroopa Komisjoni arengu peadirektoraadi direktori selleteemalised otsused;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitavad hagejad kolm väidet.
   
               1.
            
            
               Esimene väide, et rikuti olulist menetlusnõuet esitada põhjendusi, kuna:
               
                           —
                        
                        
                           kohtupraktika ja õigusnormid panevad kostjale kohustuse selgitada edukaks osutunud pakkuja eeliseid selgelt, mitte ainult vaidlustada hagejate esitatud tõendeid; hea halduse tava kohaselt tuleb kontrollida nende tõelevastavust ning suunata oma väited korrektselt, seda enam, kui erinevad kahjustavad tegurid seda nõuet süvendavad.
                        
                     
         
               2.
            
            
               Teine väide, et rikuti olulist menetlusnõuet järgida kohaldatavat korda, kuna:
               
                           —
                        
                        
                           hindamismenetlus, mida hindamiskomitee pidi järgima, sisaldas reeglite eiramisi, millest kostja oli teadlik ega võtnud neid arvesse enne tulemuste avaldamist. Seega on järgnevad otsused õigusvastased, kuivõrd need tuginevad nende eiramiste tulemustel.
                        
                     
         
               3.
            
            
               Kolmas väide, et rikuti võrdse kohtlemise põhimõtet ja kuritarvitati võimu, kuna:
               
                           —
                        
                        
                           õigusvastast menetlust kohaldati ainult hagejate puhul, rikkudes diskrimineerimise keelu põhimõtet. Samuti näib, et õigusvastase menetluse ainus eemärk oli eemaldada hagejad hindamisnimekirja esimeselt järjekohalt.